钦定古今图书集成/明伦汇编/官常典/第511卷 > 李浩
## 钦定古今图书集成/明伦汇编/官常典/第511卷 > 李浩

按《宋史》本传：“浩字直夫，家本绥州，徙西河。浩务学，通
兵法，以父定荫，从军，破侬智高。韩绛城啰兀，领兵战
赏堡岭川，杀大首领讹革多移，斩首千三百馀级。积
官供备库副使、广西都监，裒西北疆事。著《安边策》，谒
王安石，安石言之，神宗召对，改管干麟府兵马。未行，
又从章惇于南江，引兵由三路屯镇江，入遂州，讨舒”
光贵，破盈口栅、下天府，会于洽州。入懿州。蛮酋田元
猛、元哲合狤狑拒官军，浩分兵击之，杀狤狑，降元猛、
元哲，遂城懿州。进讨黔江蛮，复城黔江。惇上其功，谓
不当与他将比，擢引进副使、熙河钤辖李宪讨山后
羌，浩将右军至合龙岭会战，遣降羌乞轻骑突敌
帐，俘其酋冷鸡朴、李密撒馘三千。迁东上阁门使，为
副总管、知河州，安抚洮西。五路大举，浩将前军，复兰
州。迁引进使、陇州防御使、知兰州兼熙河、泾原安抚
副使。坐西关失守及报上不实，再贬秩。旋以战吃啰
瓦井连立功，复之。哲宗即位，拜忠州防御使、捧日天
武都指挥使、马军都虞候，进黔州观察使，历鄜延、太
原、永兴、环庆路副都总管，再知兰州。卒，赠“安化军留
后。”